Zagreb, 13. travnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnice Marice Jančić, općinske načelnice Općine Marija Gorica,** na 6. sjednici, održanoj 13. travnja 2018.g., donosi sljedeću

**ODLUKU**

**Postupak za odlučivanje o sukobu interesa protiv dužnosnice Marice Jančić, općinske načelnice Općine Marija Gorica neće se pokrenuti, obzirom da iz prikupljenih podataka i dokumentacije ne proizlazi da je dužnosnica u obnašanju dužnosti počinila povredu članka 7. stavka 1. podstavka c) ZSSI-a, na način da je iz proračunskih sredstava Općine Marija Gorica plaćala oglase trgovačkom društvu D.Z. Promet d.o.o., izdavaču časopisa Prigorski kaj, u korist poslovnih subjekata u njezinom i vlasništvu članova njezine obitelji.**

Obrazloženje

U Povjerenstvu je dana 2. siječnja 2017.g. zaprimljena neanonimna prijava mogućeg sukoba interesa protiv dužnosnice Marice Jančić, općinske načelnice Općine Marija Gorica pod brojem 711-U-34-P-3/17-01-3, povodom kojeg se vodi predmet pod brojem: P-3/17.

U prijavi se u bitnome navodi da na području na kojem se nalazi Općina Marija Gorica izlazi tiskani mjesečnik „Prigorski kaj“ koji prati rad jedinica lokalne samouprave u neposrednoj blizini Grada Zaprešića te da je i Općina Marija Gorica sklopila ugovor s nakladnikom navedenog medija kojim se uređuju prava i obveze u praćenju rada Općine na iznos od 700,00 kn mjesečno.

Podnositelj nadalje navodi da „Prigorski kaj“ u svojim izdanjima nije iznosio podatke koje zanimaju građane Općina Marija Gorica, kao što su financijski pokazatelji te podaci o načinu trošenja novaca poreznih obveznika, već je isti medij prenosio priopćenja sa sjednica Općinskog vijeća Općine Marija Gorica te obavještavao građane o raznim manifestacijama i

događanjima pod pokroviteljstvom Općine Marija Gorica, iako se za druge općine u „Prigorskom kaju“ navode i financijski pokazatelji. U prijavi se navodi da se svake godine povećava iznos koji Općina Marija Gorica plaća za usluge navedenog medija preko iznosa od 30.000,00 kn, a da dužnosnica Marica Jančić i članovi njezine obitelji u svojem vlasništvu ili najmu imaju nekoliko trgovina i ugostiteljskih objekata, pri čemu je u svakom novom izdanju „Prigorskog kaja“ objavljeno nekoliko oglasa o istim objektima na način da se na stranici 2 objavljuje reklama dimenzija od 1/4 do 1/3 stranice za ugostiteljski objekt te u pravilu na zadnjim stranicama oglas za trgovine i druge ugostiteljske objekte u sličnim dimenzijama, iz čega prema mišljenju podnositelja proizlazi da se novcem poreznih obveznika plaćaju oglasi za poslovne subjekte u vlasništvu dužnosnice i članova njezine obitelji.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je i dužnosnik Marica Jančić povodom obnašanja dužnosti općinskog načelnika Općine Marija Gorica obvezna postupati sukladno odredbama ZSSI-a.

Na zahtjev Povjerenstva, Općina Marija Gorica dostavila je očitovanje, klasa: 041-01/17-01/03, urbroj: 238/19-02-17-2 od 11. listopada 2017.g. u kojem se navodi kako je Općina s trgovačkim društvom D.Z. Promet d.o.o. iz Šenkovca, koji izdaje časopis „Prigorski kaj“ sklopila ugovor dana 16. siječnja 2017.g., temeljem ponude navedenog nakladnika i odluke općinske načelnice. Ugovor se odnosi na kontinuirano medijsko praćenje gospodarskih, kulturnih i sportskih aktivnosti Općine te prezentiranje navedenih aktivnosti u lokalnom mediju „Prigorski kaj“ za što Općina plaća 700,00 kn mjesečno uvećano za iznos PDV-a, s time da dodatne promidžbe nisu predmet istog ugovora (natječaji, čestitke, programi manifestacija), obzirom da se iste dogovaraju pojedinačno na osnovi ponude. Navodi se da je odluke i zaključke o sufinanciranju te medijskom praćenju aktivnosti Općine Marija Gorica u svrhu informiranja građana u različitim razdobljima donosilo Općinsko vijeće, Odbor za gospodarstvo, Općinsko poglavarstvo te na kraju i općinska načelnica kao i da poslovna suradnja s jedinim lokalnim medijem postoji od osnivanja Općine Marija Gorica te da je časopis „Prigorski kaj“ jedini lokalni list koji se bavi isključivo informiranjem građana o radu jedinica lokalne samouprave na području oko Grada Zaprešića.

U dopisu se navodi da je nakladniku u 2006.g. isplaćen iznos od 17.080,00 kn, u 2007.g. iznos od 19.154,00 kn, u 2008.g. iznos od 18.178,00 kn, u 2009.g. iznos od 25.073,00 kn, u 2010.g. iznos od 16.605,00 kn, u 2011.g. iznos od 11.562,00 kn, u 2012.g. iznos od 12.222,00 kn, u 2013.g. iznos od 26.125,00 kn, u 2014.g. iznos od 21.875,00 kn, u 2015.g. iznos od 19.500,00 kn, u 2016.g. iznos od 23.375,00 kn te u 2017.g. do zaključno 30. rujna 2017.g. iznos od 29.500,00 kn te se ističe da su iznosi različiti u pojedinim godinama obzirom da ovise o broju objava javnih natječaja i javnih poziva, najava manifestacija, izbornih lista i izbornih rezultata. Dopisu su priložene Kartice dobavljača za partnera trgovačko društvo D.Z. Promet d.o.o. za razdoblje od 2006.g. do 2017.g. iz kojih proizlaze navedeni iznosi.

Očitovanju prileži Ugovor o pružanju usluga medijskog praćenja Općine Marija Gorica i događanja od važnosti za Općinu putem novina Prigorski kaj, sklopljenog dana 16. siječnja 2017.g. između Općine Marija Gorica, kao naručitelja, zastupane po dužnosnici Marici Jančić, općinskoj načelnici te trgovačkog društva D.Z. Promet d.o.o. iz Šenkovca, kao izdavača, zastupanog po direktorici Anici Šoštarić s rokom primjene ugovora do 31. prosinca 2017.g. u svrhu kontinuiranog medijskog praćenja gospodarskih, kulturnih i sportskih aktivnosti Općine i prezentiranja tih aktivnosti u lokalnim novinama „Prigorski kaj“ izdavača D.Z. Promet d.o.o. Ugovorom se izdavač obvezao po svakom medijskom praćenju uz račun dostaviti naručitelju izreske iz lista iz kojih je vidljivo o kakvom se medijskom praćenju radilo, s time da dodatne promidžbe nisu predmet tog ugovora te će se dogovarati pojedinačno po osnovi ponude i narudžbenice od strane naručitelja. Naručitelj se tim ugovorom obvezao izvršiti plaćanje izdavaču iznosa od 700,00 kn uvećano za PDV u roku od 15 dana od dana zaprimanja računa i izrezaka iz novina za obavljene usluge mjesečnog medijskog praćenja gospodarskih, kulturnih i sportskih aktivnosti naručitelja.

Ugovor je sklopljen na temelju Odluke o prihvaćanju ponude koju je 16. siječnja 2017.g. donijela dužnosnica Marica Jančić, kojom je prihvaćena ponuda trgovačkog društva D.Z. Promet d.o.o. iz Šenkovca za produženje ugovora o uslugama u svrhu praćenja aktivnosti i informiranja građana na području Općine Marije Gorice za 2017.g. iznosa 700,00 kn mjesečno uvećano za PDV za cijelu stranicu 29x42 cm u cilju pravovremenog izvještavanja mještana o događajima i aktivnostima Općine.

Ponuda navedenog trgovačkog društva zaprimljena je u Općini Marija Gorica dana 16. prosinca 2016.g.u kojoj se nudi mjesečni zakup tijekom 2017.g. u iznosu od 700,00 kn mjesečno uvećano za PDV za cijelu stranicu 29x42 cm odnosno za 1.300,00 kn + PDV ukoliko se za tim ukaže potreba, po izdanoj narudžbenici. U ponudi se napominje da je „Prigorski kaj“ jedini tiskani medij koji u kontinuitetu prati događanja na području Grada Zaprešića i susjednih općina te da je ponuđena cijena 35% od tržišne cijene uslijed popusta zbog višegodišnje suradnje te da cijena obuhvaća praćenje aktivnosti na terenu, prisustvovanje sjednicama Općinskog vijeća, fotografiranje, grafičku obradu novinskog materijala i objavu istog.

Na dodatni zahtjev Povjerenstva, Općina Marija Gorica dostavila je očitovanje klasa: 041-01/17-01/03, urbroj: 238/19-02-18-5 od 2. siječnja 2018.g. kojim su navodi da se dostavljaju svi evidentirani računi poslovnog partnera D.Z. Promet d.o.o. u razdoblju od 1. siječnja 2016.g. do 31. prosinca 2016.g. te u razdoblju od 1. siječnja 2017.g. do 31. prosinca 2017.g. Iz Kartice dobavljača za navedenog poslovnog partnera razvidno je da se radi o računima za razdoblje od 1. siječnja 2016. – 31. prosinca 2016.g. te od 1. siječnja 2017.g. – 30. rujna 2017.g.

U 2016.g. evidentirani su sljedeći računi navedenog poslovnog partnera: **račun broj 435/1** od 2. rujna 2013.g. na iznos od 875,00 kn za uslugu praćenja aktivnosti i informiranja građana za rujan 2013.g., **račun broj 785/1/1** od 23. prosinca 2015.g. na iznos od 2.750,00 kn za objavu čestitke povodom Božića i Nove godine, **račun broj 784/1/1** od 23. prosinca 2015.g. na iznos od 875,00 kn za uslugu praćenja aktivnosti i informiranja građana za siječnja 2016.g., **račun broj 40/1/1** od 1. veljače 2016.g. na iznos od 875,00 kn za uslugu praćenja aktivnosti i informiranja građana za veljaču 2016.g., **račun broj 105/1/1** od 1. ožujka 2016.g. na iznos od 875,00 kn za uslugu praćenja aktivnosti i informiranja građana za ožujak 2016.g., **račun broj 141/1/1** od 24. ožujka 2016.g. na iznos od 875,00 kn za uslugu praćenja aktivnosti i informiranja građana za travanj 2016.g., **račun broj 142/1/1** od 24. ožujka 2016.g. na iznos od 1.625,00 kn za objavu čestitke povodom Uskrsa, **račun broj 213/1/1** od 29. travnja 2016.g. na iznos od 875,00 kn za uslugu praćenja aktivnosti i informiranja građana za svibanj 2016.g., **račun broj 214/1/1** od 29. travnja 2016.g. na iznos od 625,00 kn za objavu čestitke povodom 1. svibnja i Tijelova, **račun broj 290/1/1** od 1. lipnja 2016.g. na iznos od 2.750,00 kn za objavu programa povodom Dana općine, **račun broj 289/1/1** od 1. lipnja 2016.g. na iznos od 625,00 kn za objavu čestitke povodom Dana antifašističke borbe, **račun broj 288/1/1** od 1. lipnja 2016.g. na iznos od 875,00 kn za uslugu praćenja aktivnosti i informiranja građana za lipanj 2016.g., **račun broj 340/1/1** od 1. srpnja 2016.g. na iznos od 875,00 kn za uslugu praćenja aktivnosti i informiranja građana za srpanj 2016.g., **račun broj 408/1/1** od 29. srpnja 2017.g. na iznos od 875,00 kn za uslugu praćenja aktivnosti i informiranja građana za kolovoz 2016.g., **račun broj 407/1/1** od 29. srpnja 2017.g. na iznos od 625,00 kn za objavu čestitke povodom dana branitelja, Dana pobjede i Dana domovinske zahvalnosti, **račun broj 426/1/1** od 2. rujna 2016.g. na iznos od 875,00 kn za uslugu praćenja aktivnosti i informiranja građana za rujan 2016.g., **račun broj 491/1/1** od 3. listopada 2016.g. na iznos od 625,00 kn za objavu čestitke povodom Dana neovisnosti, **račun broj 490/1/1** od 3. listopada 2016.g. na iznos od 875,00 kn za uslugu praćenja aktivnosti i informiranja građana za listopad 2016.g., **račun broj 494/1/1** od 3. listopada 2016.g. na iznos od 1.625,00 kn za dodatnu stranu Općine Marija Gorica, **račun broj 546/1/1** od 31. listopada 2016.g. na iznos od 875,00 kn za uslugu praćenja aktivnosti i informiranja građana za studeni 2016.g., **račun broj 547/1/1** od 31. listopada 2016.g. na iznos od 1.625,00 kn za dodatnu stranu Općine Marija Gorica, **račun broj 622/1/1** od 1. prosinca 2016.g. na iznos od 875,00 kn za uslugu praćenja aktivnosti i informiranja građana za prosinac 2016.g., **račun broj 677/1/1** od 23. prosinca 2016.g. na iznos od 1.625,00 kn za objavu čestitke povodom Božića i nove godine te račun **broj 678/1/1** od 23. prosinca 2016.g. na iznos od 1.625,00 kn za dodatnu stranu Općine Marija Gorica.

U 2017.g. evidentirani su sljedeći računi navedenog poslovnog partnera: **račun broj 676/1/1** od 23. prosinca 2016.g. na iznos od 875,00 kn za uslugu praćenja aktivnosti i informiranja građana za siječanj 2017.g., **račun broj 51/1/1** od 1. veljače 2017.g. na iznos od 875,00 kn za uslugu praćenja aktivnosti i informiranja građana za veljaču 2017.g., **račun broj 124/1/1** od 6. ožujka 2017.g. na iznos od 875,00 kn za uslugu praćenja aktivnosti i informiranja građana za ožujak 2017.g., **račun broj 141/1/1** od 4. travnja 2017.g. na iznos od 875,00 kn za uslugu praćenja aktivnosti i informiranja građana za travanj 2017.g., **račun broj 146/1/1** od 7 travnja 2017.g. na iznos od 1.625,00 kn za objavu čestitke povodom Uskrsa i 1/2 dodatne strane, **račun broj 150/1/1** od 7. travnja 2017.g. na iznos od 1.625,00 kn za natječaj za zakup poslovnog prostora, **račun broj 205/1/1** na iznos od 875,00 kn za uslugu praćenja aktivnosti i informiranja građana za svibanj 2017.g., **račun broj 225/1/1** od 6. svibnja 2017.g. na iznos od 2.750,00 kn za objavu izbornih lista za lokalne izbore, **račun broj 258/1/1** od 22. svibnja 2017.g. na iznos od 1.625,00 kn za objavu nastupa „Lado“, **račun broj 260/1/1** od23. svibnja 2017.g. na iznos od 6.250,00 kn za objavu izbornih rezultata za lokalne izbore, **račun broj 270/1/1** od1. lipnja 2017.g. na iznos od 875,00 kn za uslugu praćenja aktivnosti i informiranja građana za lipanj 2017.g., **račun broj 271/1/1** od 1. lipnja 2017.g. na iznos od 625,00 kn za objavu čestitke, **račun broj 291/1/1** od 1. lipnja 2017.g. na iznos od 1.625,00 kn za dodatnu stranicu, **račun broj 292/1/1** od 1. lipnja 2017.g. na iznos od 1.625,00 kn za objavu oglasa za Dan Općine, **račun broj 341/1/1** od 3. srpnja 2017.g. na iznos od 875,00 kn za uslugu praćenja aktivnosti i informiranja građana za srpanj 2017.g., **račun broj 3721/1/1** od 1. kolovoza 2017.g. na iznos od 875,00 kn za uslugu praćenja aktivnosti i informiranja građana za kolovoz 2017.g., **račun broj 373/1/1** od 1. kolovoza 2017.g. na iznos od 625,00 kn ta objavu čestitke povodom Dana domovinske zahvalnosti, Dana pobjede i Dana hrvatskih branitelja, **račun broj 431/1/1** od 1. rujna 2017.g. na iznos od 875,00 kn za uslugu praćenja aktivnosti i informiranja građana za rujan 2017.g., **račun broj 437/1/1** od 2. listopada 2017.g. na iznos od 875,00 kn za uslugu praćenja aktivnosti i informiranja građana za listopad 2017.g., **račun broj 515/1/1** od 2. listopada 2017.g. na iznos od 625,00 kn za objavu čestitke povodom Dana neovisnosti, **račun broj 516/1/1** od 2. listopada 2017.g. na iznos od 2.750,00 kn za objavu čestitke povodom manifestacije štruklijada, štrudlijada i kestenijada, **račun broj 536/1/1** od 31. listopada 2017.g. na iznos od 875,00 kn za uslugu praćenja aktivnosti i informiranja građana za studeni 2017.g., **račun broj 570/1/1** od 2. listopada 2017.g. na iznos od 1.625,00 kn za objavu dodatne stranice povodom manifestacije štruklijada, štrudlijada i kestenijada, **račun broj 600/1/1** od 1. prosinca 2017.g. na iznos od 875,00 kn za uslugu praćenja aktivnosti i informiranja građana za prosinac 2017.g. te **račun broj 618/1/1** od 1. prosinca 2017.g.na iznos od 1.625,00 kn za objavu dodatne stranice povodom otvaranja knjižnice.

Za sve navedene račune cijena je uvećana za porez na dodanu vrijednost. U dopisu Općine Marija Gorica od 2. siječnja 2018.g. navedeni su svi računi poslovnog partnera D.Z. Promet d.o.o. za 2016. i 2017.g. koji su priloženi očitovanju, koji su svi istodobno knjiženi i u Kartici dobavljača, osim za razdoblje od 1. listopada 2017.g. do 31. prosinca 2017.g. jer Kartica dobavljača ne obuhvaća to razdoblje proračunske 2017.g. Isti su adresirani na navedenu Općinu sa specificiranjem vrste izvršene usluge, priložena i je odgovarajuća dokumentacija ukoliko se radi o dodatnim uslugama izvan onih predviđenih sklopljenim ugovorom (objava čestitki građanima povodom državnih praznika i blagdana, objava izbornih lista i izbornih rezultata, najava manifestacija koje se održavaju u organizaciji Općine Marija Gorica i slično).

Dužnosnica je prethodno već zatražila mišljenje Povjerenstva smiju li poslovni subjekti u vlasništvu članova njezine obitelji trgovačko društvo Trgocentar Marija d.o.o., Marija Gorica, Gorička 1 te obrt „Ladanjski raj“, za ugostiteljstvo i proizvodnja povrća i pića, vl. Zlatko Jančić iz Hrastine, Marija Gorica stupati u poslovni odnos s Općinom Marija Gorica pa je Povjerenstvo za te poslovne subjekte dopisom Broj: 711-I-1651-P-3/17-05-17 od 16. listopada 2017.g. te požurnicom Broj: 711-I-1991- P-3/17-06-17 od 21. studenoga 2017.g. zatražilo od novina „Prigorski kaj“ provjeru navoda jesu li navedeni poslovni subjekti stupali u poslovni odnos u svrhu reklamiranja (oglašavanja) te ako jesu tko je podmirio navedene troškove u razdoblju od 2011.g. do danas i koliko su isti iznosili. Međutim, do trenutka održavanja ove sjednice Povjerenstvo nije zaprimilo očitovanje povodom navedenih dopisa i požurnice.

Uvidom u podatke sudskog registra Trgovačkog suda u Zagrebu, Povjerenstvo je utvrdilo da je pod matičnim brojem subjekta 080389273 upisano trgovačko društvo D.Z. Promet d.o.o. čiji su osnivači Zlatko Šoštarić i Anica Šoštarić te da Anica Šoštarić obavlja funkciju direktorice navedenog trgovačkog društva. Uvidom u podatke povijesnog izvatka za navedeno trgovačko društvo utvrđeno je da dužnosnica Marica Jančić niti članovi njezine obitelji nikada nisu imali udjele u istom poslovnom subjektu niti su obavljali bilo koju funkciju.

Člankom 7. ZSSI-a koji propisuje zabranjena djelovanja dužnosnika dužnosnicima je zabranjeno podstavkom c) zlouporabiti posebna prava dužnosnika koja proizlaze ili su potrebna za obavljanje dužnosti.

Iz zaprimljenog očitovanja i dokumentacije Općine Marija Gorica utvrđeno je da Općina Marija Gorica ostvaruje poslovnu suradnju s trgovačkim društvom D.Z. Promet d.o.o., izdavačem mjesečnika „Prigorski kaj“, koja se odnosi na medijsko praćenje aktivnosti Općine informiranjem građana, što je uređeno sklopljenim ugovorom za koje usluge Općina plaća iznos od 700,00 kn mjesečno + PDV. Navedeni ugovor ispred Općine sklopila je u 2017.g. dužnosnica Marica Jančić po zaprimanju ponude istog trgovačkog društva u kojem se ponuditelj poziva na poslovnu suradnju iz prethodnih godina. Iz očitovanja i dokumentacije proizlazi da poslovni odnos među navedenim ugovornim stranama postoji dulje vrijeme odnosno od osnivanja Općine Marija Gorica te da je navedeni medij jedini tiskani medij koji godinama prati rad jedinica lokalne samouprave koje se nalaze u tzv. Zaprešićkom prstenu i pored Općine Marija Gorica obuhvaćaju još 7 jedinica lokalne samouprave (Grad Zaprešić i 6 općina). Obzirom da je uvidom u podatke nadležnog sudskog registra utvrđeno da dužnosnica, odnosno bilo koji član njezine obitelji nisu bili niti su vlasnici poslovnih udjela u predmetnom trgovačkom društvu te da nitko od navedenih nije obavljao bilo koju funkciju u tom poslovnom subjektu, sklapanje navedenog ugovora te nastanak poslovnog odnosa sa stajališta ZSSI-a nije sporno.

Nadalje, oglasi o manifestacijama u organizaciji Općine odnosno manifestacijama koje se održavaju na području Općine, oglasi o javnim natječajima koje provodi Općina, oglasi vezani uz objave izbornih liste, čestitke građanima povodom blagdana i praznika te druga priopćenja i obavijesti građanima nisu obuhvaćeni navedenim ugovorom te se isti podmiruju sukladno izdanim narudžbenicama Općine prema ukazanoj potrebi za njima i po dostavljenoj ponudi izdavača časopisa. Isplaćeni iznos sredstava iz općinskog proračuna za opisane svrhe razlikuje se u pojedinoj godini te je prema navodima Općine broj izdanih narudžbenica te s time povezani iznos isplaćenih sredstava ovisan o broju održanih manifestacija kao i radi li se o godini u kojoj se održavaju lokalni izbori za Općinsko vijeće i općinskog načelnika pa je tako u 2014.g. i 2016. isplaćeni iznos bio manji u odnosu na 2013.g. i 2017.g. u kojima su održavani lokalni izbori.

Iz dopisa Općine Marija Gorica od 2. siječnja 2018.g. koji navodi sve račune po kojima su vršena plaćanja u 2016.g. i 2017.g. proizlazi kako je Općina Marija Gorica u 2016.g. u korist trgovačkog društva D.Z. Promet d.o.o. na temelju ispostavljenih faktura uplatila iznos od 27.500,00 kn, pri čemu su tri računa izdana u ranijim godinama, te da je u 2017.g. na temelju ispostavljenih faktura Općina uplatila iznos od 34.875,00 kn, što je u cijelosti dokumentirano računima izdanima od strane navedenog trgovačkog društva za promatrane 2016.g. i 2017.g. koji čine prilog očitovanju Općine Marija Gorica te potvrđeno datumima i iznosima prema knjiženjima u Karticama dobavljača za poslovnog partnera D.Z. Promet d.o.o.za navedene godine, s time da je u 2017.g. dostavljena Kartica dobavljača do 30. rujna 2017.g. Općina je iz svojih sredstava podmirivala obveze navedenom trgovačkom društvu kao izdavaču „Prigorskog kaja“, sukladno sklopljenom ugovoru na mjesečnoj razini u ugovorenom iznosu od 700,00 kn (875,00 kn + PDV) za potrebe redovitog izvještavanja građana o aktivnostima Općine te je iz svojeg proračuna plaćala usluge po izdanim narudžbenicama za obavijesti koji su od javnog interesa za građane Općine, iz čega ne proizlazi da bi Općina podmirivala troškove plaćenih oglasa za poslovne subjekte u privatnom vlasništvu, pa tako niti u vlasništvu dužnosnice i članova njezine obitelji.

Obzirom da povodom zahtjeva Povjerenstva nije zaprimljeno očitovanje od mjesečnika „Prigorski kaj“ iz kojeg bi proizlazio da su poslovni subjekti u vlasništvu dužnosnice i članova njezine obitelji bili u poslovnom odnosu s trgovačkim društvom D.Z. Promet d.o.o., Povjerenstvo nije moglo utvrditi jesu li oglasi navedenih poslovnih subjekata doista plaćeni, ako jesu tko ih je platio i jesu li oni plaćeni po punoj ili povoljnijoj cijeni.

Međutim, obzirom da iz priložene kartice dobavljača i računa ne proizlazi da bi Općina Marija Gorica plaćala oglase trgovačkom društvu D.Z. Promet d.o.o. za korist trećih osoba pa time niti u korist poslovnih subjekata u vlasništvu dužnosnice i članova njezine obitelji, nije utvrđeno da je dužnosnica Marica Jančić počinila zabranjeno djelovanje dužnosnika iz članka 7. stavka 1. podstavka c) ZSSI-a te se postupak protiv dužnosnice neće pokrenutipovodom navoda iz neanonimne prijave.

 Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Marija Jančić, elektronička dostava
2. Podnositelj prijave, e-mail
3. Objava na internetskoj stranici Povjerenstva
4. Pismohrana